CELEX: 32022R0932
Language: et
Date: 2022-06-09 00:00:00
Title: Komisjoni rakendusmäärus (EL) 2022/932, 9. juuni 2022, toidus esinevate saasteainete ametliku kontrolli tegemise ühtse praktilise korra, mitmeaastaste riiklike kontrollikavade konkreetse täiendava sisu ja nende kavade koostamise täiendava erikorra kohta (EMPs kohaldatav tekst)

17.6.2022   
               
               
                  ET
               
               
                  Euroopa Liidu Teataja
               
               
                  L 162/13
               
            
         KOMISJONI RAKENDUSMÄÄRUS (EL) 2022/932,
         9. juuni 2022,
         toidus esinevate saasteainete ametliku kontrolli tegemise ühtse praktilise korra, mitmeaastaste riiklike kontrollikavade konkreetse täiendava sisu ja nende kavade koostamise täiendava erikorra kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 19 lõike 3 punkte a ja b,
         ning arvestades järgmist:
         
                     (1)
                  
                  
                     Määrusega (EL) 2017/625 on sätestatud normid ametliku kontrolli ja muude ametlike tegevuste kohta, mida liikmesriikide pädevad asutused teevad eesmärgiga kontrollida liidu õigusnormide järgimist toidu ja toiduohutuse valdkonnas. Kõnealuse määruse artikliga 109 on ette nähtud liikmesriikide kohustus tagada, et pädevad asutused teevad ametlikku kontrolli mitmeaastase riikliku kontrollikava alusel. Lisaks täpsustatakse määruses (EL) 2017/625 mitmeaastase riikliku kontrollikava üldist sisu, nõutakse, et liikmesriigid näeksid oma mitmeaastase riikliku kontrollikavaga ette toidus esinevate saasteainete ametliku kontrolli, ning antakse komisjonile sellega seoses õigus määrata kindlaks mitmeaastaste riiklike kontrollikavade konkreetne täiendav sisu, nende kavade koostamise täiendav erikord, samuti ametlike kontrollide läbiviimise miinimumsagedus, võttes arvesse kõnealuse määruse artikli 19 lõikes 1 osutatud ainetega seotud ohte ja riske.
                  
               
                     (2)
                  
                  
                     Määrusega (EL) 2017/625 on tunnistatud kehtetuks nõukogu direktiiv 96/23/EÜ, (2) millega nähti ette teatavate ainete, sealhulgas saasteainete kontrollimise meetmed elusloomades ja loomsetes saadustes ning sätestati konkreetselt nõuded liikmesriikide kontrollikavadele kõnealuse direktiivi kohaldamisalasse kuuluvate jääkide või ainete tuvastamiseks. Määrus (EL) 2017/625 ei hõlma siiski kõiki eespool nimetatud direktiivis või selle alusel komisjoni poolt vastu võetud õigusaktides ette nähtud meetmeid. Sujuva ülemineku tagamiseks on määruses (EL) 2017/625 sätestatud, et pädevad asutused peavad jätkama direktiivi 96/23/EÜ lisade kohaste ametlike kontrollide tegemist kuni 14. detsembrini 2022 või kuni kuupäevani, mil hakatakse kohaldama komisjoni poolt vastu võetud asjakohaseid eeskirju. Käesoleva määruse ja komisjoni delegeeritud määruse (EL) 2022/931 (3) eesmärk on tagada direktiivi 96/23/EÜ eeskirjade täitmise järjepidevus mitmeaastase riikliku kontrollikava sisu ja ettevalmistamise osas, samuti proovide võtmise miinimumsageduse osas, kui proove tuleb võtta seoses toidus esinevate saasteainetega määruse (EL) 2017/625 raames.
                  
               
                     (3)
                  
                  
                     Võttes arvesse kolmandatest riikidest liitu saabuva loomse toidu ametlike kontrollide konkreetseid sätteid, mis on sätestatud määruse (EL) 2017/625 artiklis 47, on asjakohane nõuda liikmesriikidelt, et nad lisaksid oma mitmeaastastesse riiklikesse kontrollikavadesse toidus esinevate saasteainete kontrollimiseks kaks eraldi kava, kus ühes käsitletaks liitu saabuva loomse toidu kontrollimist ja teises mis tahes muu liidu turule lastud toidu kontrollimist.
                  
               
                     (4)
                  
                  
                     Liitu saabuvat loomset toitu käsitlev kava peaks sisaldama ametlikke kontrolle iga sellise liidu turule lastava toidu puhul, samuti kalandustoodete ametlikku kontrolli, mida tehakse komisjoni rakendusmääruse (EL) 2019/627 (4) artikli 68 kohaselt laevadel, mis peatuvad mõnes liikmesriigi sadamas, sest neid laevu tuleb käsitada samuti kui piirikontrollipunkte ja seda olenemata nende laevade lipuriigist.
                  
               
                     (5)
                  
                  
                     Liidu turule lastavat toitu käsitlev kava peaks hõlmama mis tahes muud toitu, täpsemalt igas liikmesriigis toodetud toitu, mõnest teisest liikmesriigist saabuvat toitu ja liitu saabuvat mitteloomset toitu. See kava peaks hõlmama ka liittooteid Euroopa Parlamendi ja nõukogu komisjoni rakendusmääruse (EL) 2019/625 (5) tähenduses, isegi neid, mis saabuvad liitu kolmandatest riikidest, sest osasid neid tooteid ei pea määruse (EL) 2017/625 kohaselt piirikontrollipunktis kontrollima.
                  
               
                     (6)
                  
                  
                     Lisaks eeskirjadele, milles käsitletakse saasteainete või saasteainerühmade ja kaubagruppide kombinatsioone, millest liikmesriigid peavad proove võtma, ning proovivõtustrateegiale, sealhulgas kriteeriumidele, mida liikmesriigid peavad kasutama kontrollikavade sisu kindlaksmääramiseks ja nendega seotud ametliku kontrolli tegemiseks vastavalt delegeeritud määrusele (EL) 2022/931, tuleks käesoleva määrusega sätestada iga kava jaoks kontrollimise miinimumsagedus, et tagada see, et liidu piires kontrollitaks kõiki tooteid vähemalt teatavas ulatuses. Et tagada proportsionaalsus, tuleks aastas tehtavate kontrollide miinimumsagedus määrata tootest sõltuvalt, arvestades liikmesriikide esitatavaid tootmisandmeid ja liikmesriigi rahvaarvu, kuid kindlustades mõistliku kontrollide miinimumarvu ja kontrollitavate imporditud saadetiste arvu. Samal põhjusel ning eelkõige ülemäärase koormuse ja kulude vältimiseks on asjakohane lubada, et liikmesriigid ei tee teatavate saasteainete ja kaubagruppide ametlikke kontrolle iga-aastaselt, eeldusel, et seda valikut põhjendatakse mitmeaastastes riiklikes kontrollikavades. Mis puudutab eelkõige imporditud saadetisi, st toidukaupa, mis on imporditud komisjoni rakendusmääruse (EL) 2019/2129 (6) II lisas loetletud kolmandatest riikidest, kellega liit on sõlminud füüsilise kontrolli samaväärsuskokkulepped, siis neid saadetisi ei tuleks lugeda imporditud saadetiste hulka, sest liikmesriigid peavad selliseid saadetisi kontrollima sagedusega, mis on nende kokkulepetega ette nähtud.
                  
               
                     (7)
                  
                  
                     Tagamaks, et mitmeaastaste riiklike kontrollikavade sisu hõlmab igakülgselt toidus esinevate saasteainete esinemise, tuleks kindlaks määrata teave, mida liikmesriigid peavad kandma oma mitmeaastastesse riiklikesse kontrollikavadesse valikute kohta, mida nad on oma kavadesse pannud.
                  
               
                     (8)
                  
                  
                     Selleks et tagada käesoleva määruse ühetaoline rakendamine, on asjakohane nõuda, et liikmesriigid esitaksid oma kontrollikavad igal aastal komisjonile hindamiseks, ja sätestada sellise hindamise kord.
                  
               
                     (9)
                  
                  
                     Liikmesriikide poolt ametlike kontrollide käigus kogutud andmed toidus esinevate saasteainete kohta tuleb vastavalt Euroopa Parlamendi ja nõukogu määruse (EÜ) nr 178/2002 (7) artiklile 33 edastada ka Euroopa Toiduohutusametile (EFSA). Selleks et värskeid esinemisandmeid saaks seirata, peaksid kõik liikmesriigid esitama andmed korrapäraselt ja samal ajal.
                  
               
                     (10)
                  
                  
                     Määruse (EL) 2017/625 artikli 150 lõikes 1 on sätestatud üleminekuperiood, mille jooksul liikmesriigid peavad tegema ametlikku kontrolli kooskõlas direktiiviga 96/23/EÜ kuni 14. detsembrini 2022. Määruse (EL) 2017/625 artikli 19 lõikes 1 on sätestatud, et ametlik kontroll toidu ja toiduohutuse ning sööda- ja söödaohutuse normide täitmise kontrollimiseks hõlmab ametlikke kontrolle asjaomaste ainete, sealhulgas toiduga kokkupuutuvates materjalides kasutatavate ainete, saasteainete ning lubamatute, keelatud ja soovimatute ainete suhtes, mille kasutamine või olemasolu põllukultuuride või loomade puhul või toidu või sööda töötlemisel võib põhjustada nende ainete jääke toidus või söödas. Kuna aga viimaseid kontrollikavasid, mille liikmesriigid on direktiivi 96/23/EÜ alusel vastu võtnud, kohaldatakse 2022. aastal ja seega ka pärast 14. detsembrit 2022, on asjakohane kohaldada käesolevat määrust alates 1. jaanuarist 2023.
                  
               
                     (11)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         I PEATÜKK
         
            Reguleerimisese, kohaldamisala ja mõisted
         
         
            Artikkel 1
            Reguleerimisese ja kohaldamisala
            Käesolevas määruses sätestatakse ühtne praktiline kord toidus esinevate saasteainete ametliku kontrolli kohta seoses järgmisega:
            
                        a)
                     
                     
                        nende ametlike kontrollide ühtne miinimumsagedus aastas ja
                     
                  
                        b)
                     
                     
                        liikmesriikide mitmeaastaste riiklike kontrollikavade konkreetne korraldus ja sisu, lisaks neile sisulistele nõuetele, mis on sätestatud määruse (EL) 2017/625 artiklis 110.
                     
                  
         
            Artikkel 2
            Mõisted
            Käesoleva määruse kontekstis kasutatakse nõukogu määruses (EMÜ) nr 315/93, (8) määruses (EÜ) nr 178/2002, Euroopa Parlamendi ja nõukogu määruses (EÜ) nr 852/2004, (9) Euroopa Parlamendi ja nõukogu määruses (EÜ) nr 853/2004, (10) Euroopa Parlamendi ja nõukogu määruses (EÜ) nr 396/2005, (11) komisjoni soovituses 2013/165/EL, (12) komisjoni määruses (EL) 2017/644 (13) ja komisjoni määruses (EL) 2017/2158 (14) sätestatud mõisteid.
         
         II PEATÜKK
         
            Mitmeaastase riikliku kontrollikava sisu
         
         
            Artikkel 3
            Üldsätted
            Liikmesriigid tagavad, et mitmeaastase riikliku kontrollikava see osa, milles käsitletakse toidus esinevate saasteainete sisalduse ametlikku kontrolli, hõlmab järgmist:
            
                        a)
                     
                     
                        liidu turule lastud toidu kontrolli kava vastavalt artiklile 4 ja
                     
                  
                        b)
                     
                     
                        liitu saabuva loomse toidu kontrolli kava vastavalt artiklile 5.
                     
                  
         
            Artikkel 4
            Liidu turule lastud toidu kontrolli kava
            
               1.   Liikmesriigid koostavad kontrollikava saasteainete või saasteainerühmade esinemise kohta liidu turule lastavas toidus, välja arvatud liitu saabuvas loomses toidus. See kava hõlmab ametlikku kontrolli iga liikmesriigi riigisisese toidutootmise, teistest liikmesriikidest toodud toidu, liitu saabuva mitteloomse toidu ja liittoodete üle, isegi kui need tuuakse liitu kolmandatest riikidest.
            
            
               2.   Liidu turule lastud toidu kontrolli kavas sätestatakse:
               
                           a)
                        
                        
                           saasteainete või saasteainerühmade ja kaubagruppide kombinatsioonide loetelu, mida liikmesriigi otsuse kohaselt tuleb kontrollida vastavalt delegeeritud määruse (EL) 2022/931 I lisale;
                        
                     
                           b)
                        
                        
                           liikmesriigi otsuse kohaselt ja vastavalt delegeeritud määruse (EL) 2022/931 II lisale koostatud proovivõtustrateegia ja
                        
                     
                           c)
                        
                        
                           liikmesriigi otsusega kindlaks määratud kontrollimise tegelik sagedus, võttes arvesse käesoleva otsuse I lisas sätestatud iga-aastast kontrollide miinimumsagedust.
                        
                     
            
               3.   Liikmesriigid võivad kontrollikavadesse lisada teabe selliste saasteainete või saasteainerühmade ja kaubagruppide kombinatsioonide kontrollimise kohta, mille suhtes on siseriiklike õigusaktidega kehtestatud riiklikud piirnormid või muud regulatiivsed tasemed.
            
         
         
            Artikkel 5
            Liitu saabuva loomse toidu kontrolli kava
            
               1.   Liikmesriigid koostavad kontrollikava saasteainete või saasteainerühmade esinemise kohta liitu saabuvas loomses toidus, mida plaanitakse lasta liidu turule. See kava hõlmab liitu saabuva ja liidu turule lastava loomse toidu ametlikku kontrolli ja kalandustoodete kontrolli, mis tehakse laevadel, kui need peatuvad liikmesriigi sadamas.
            
            
               2.   Liitu saabuva loomse toidu kontrolli kavas sätestatakse:
               
                           a)
                        
                        
                           saasteainete või saasteainerühmade ja kaubagruppide kombinatsioonide loetelu, mida liikmesriigi otsuse kohaselt tuleb kontrollida vastavalt delegeeritud määruse (EL) 2022/931 I lisale;
                        
                     
                           b)
                        
                        
                           liikmesriigi otsuse kohaselt ja vastavalt delegeeritud määruse (EL) 2022/931 II lisale koostatud proovivõtustrateegia ja
                        
                     
                           c)
                        
                        
                           liikmesriigi otsusega kindlaks määratud kontrollimise tegelik sagedus, võttes arvesse käesoleva otsuse II lisas sätestatud iga-aastast kontrollide miinimumsagedust.
                        
                     
            
               3.   Liikmesriigid võivad kontrollikavadesse lisada teabe selliste saasteainete või saasteainerühmade ja kaubagruppide kombinatsioonide kontrollimise kohta, mille suhtes on siseriiklike õigusaktidega kehtestatud riiklikud piirnormid või muud regulatiivsed tasemed.
            
         
         
            Artikkel 6
            Kontrollikavade suhtes kehtivad üldnõuded
            Artiklis 3 osutatud kontrollikavades tuleb lisaks eelnevale määrata kindlaks järgmine:
            
                        a)
                     
                     
                        saasteainete või saasteainerühmade ja kaubagruppide kombinatsioonide valiku põhjendused, sealhulgas selgitus selle kohta, kuidas arvestati delegeeritud määruse (EL) 2022/931 I lisas loetletud kriteeriume, seda isegi siis, kui eelmise aasta kavaga võrreldes muudatusi ei tehtud;
                     
                  
                        b)
                     
                     
                        juhul, kui kava kohaselt ei pea teatavate saasteainete või saasteainerühmade ja kaubagruppide kombinatsioone ametlikult kontrollima mitte igal aastal, vaid teatava ajavahemiku jooksul, tuleb esitada põhjendus, miks nii otsustati, ja
                     
                  
                        c)
                     
                     
                        teave kavade rakendamise eest vastutava(te) pädeva(te) asutus(t)e kohta.
                     
                  
         III PEATÜKK
         
            Kontrollikavade esitamine ja hindamine ning liikmesriikide kogutud andmete edastamine
         
         
            Artikkel 7
            Kontrollikavade esitamine ja hindamine
            Liikmesriigid esitavad komisjonile iga aasta 31. märtsiks elektrooniliselt artiklis 3 osutatud kontrollikavad jooksva aasta kohta.
            Komisjon hindab kontrollikavasid käesoleva määruse ja delegeeritud määruse (EL) 2022/931 alusel ning edastab vajaduse korral oma hinnangu igale liikmesriigile.
            Liikmesriigid võtavad komisjoni märkusi arvesse kontrollikavade rakendamisel ja siis, kui nad valmistavad ette järgmiste kontrollikavade esitamist käesoleva artikli kohaselt. Kui komisjon tuvastab kontrollikava olulise mittevastavuse, võib ta siiski nõuda, et asjaomane liikmesriik esitaks ajakohastatud kava enne järgmise aasta 31. märtsi.
            Kui liikmesriik otsustab, et ta ei ajakohasta oma kava komisjoni märkuste põhjal, peab ta oma seisukohta põhjendama.
         
         
            Artikkel 8
            Liikmesriikide kogutud andmete esitamine
            Liikmesriigid esitavad kõik artiklis 3 osutatud kontrollikavade alusel kogutud andmed Euroopa Toiduohutusametile (EFSA) 30. juuniks.
         
         IV PEATÜKK
         
            Üldsätted
         
         
            Artikkel 9
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2023.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. juuni 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 95, 7.4.2017, lk 1.
         
            (2)  Nõukogu 29. aprilli 1996. aasta direktiiv 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ (EÜT L 125, 23.5.1996, lk 10).
         
            (3)  Komisjoni 23. märtsi 2022. aasta delegeeritud määrus (EL) 2022/931, millega täiendatakse Euroopa Parlamendi ja nõukogu määrust (EL) 2017/625, sätestades ametliku kontrolli eeskirjad seoses toidus esinevate saasteainetega (vt käesoleva Euroopa Liidu Teataja lk 7).
         
            (4)  Komisjoni 15. märtsi 2019. aasta rakendusmäärus (EL) 2019/627, milles sätestatakse kooskõlas Euroopa Parlamendi ja nõukogu määrusega (EL) 2017/625 ühtne praktiline kord inimtoiduks ettenähtud loomsete saaduste ametliku kontrolli tegemiseks ja millega muudetakse komisjoni rakendusmäärust (EÜ) nr 2074/2005 ametliku kontrolli osas (ELT L 131, 17.5.2019, lk 51).
         
            (5)  Komisjoni 4. märtsi 2019. aasta delegeeritud määrus (EL) 2019/625, millega täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega (ELT L 131, 17.5.2019, lk 18).
         
            (6)  Komisjoni 25. novembri 2019. aasta rakendusmäärus (EL) 2019/2129, millega kehtestatakse eeskirjad teatavate liitu sisenevate looma- ja kaubasaadetiste identsus- ja füüsilise kontrolli sagedusmäärade ühetaolise kohaldamise kohta (ELT L 321, 12.12.2019, lk 122).
         
            (7)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).
         
            (8)  Nõukogu 8. veebruari 1993. aasta määrus (EMÜ) nr 315/93, milles sätestatakse ühenduse menetlused toidus sisalduvate saasteainete suhtes (EÜT L 37, 13.2.1993, lk 1).
         
            (9)  Euroopa Parlamendi ja nõukogu 29. aprilli 2004. aasta määrus (EÜ) nr 852/2004 toiduainete hügieeni kohta (ELT L 139, 30.4.2004, lk 1).
         
            (10)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erireeglid (ELT L 139, 30.4.2004, lk 55).
         
            (11)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).
         
            (12)  Komisjoni 27. märtsi 2013. aasta soovitus 2013/165/EL toksiinide T-2 ja HT-2 esinemise kohta teraviljas ja teraviljatoodetes (ELT L 91, 3.4.2013, lk 12).
         
            (13)  Komisjoni 5. aprilli 2017. aasta määrus (EL) 2017/644, milles sätestatakse proovivõtu- ja analüüsimeetodid dioksiinide, dioksiinilaadsete polüklooritud bifenüülide ja mittedioksiinilaadsete polüklooritud bifenüülide sisalduse kontrollimiseks teatavates toiduainetes ning millega tunnistatakse kehtetuks määrus (EL) nr 589/2014 (ELT L 92, 6.4.2017, lk 9).
         
            (14)  Komisjoni 20. novembri 2017. aasta määrus (EL) 2017/2158, millega kehtestatakse riskivähendusmeetmed ja võrdlusväärtused akrüülamiidisisalduse vähendamiseks toidus (ELT L 304, 21.11.2017, lk 24).
      
      
         
            I LISA
            Liidu turule lastud toidu kontrolli kavas ettenähtud kontrollide miinimumsagedus liikmesriigi kohta
            1.   Loomne toit
            
            
                        a)
                     
                     
                        Liidu turule lastud toidu kontrolli kavaga peavad liikmesriigid nägema ette kontrollide miinimumsageduse järgmiselt:
                        
                                     
                                 
                                 
                                    Kontrollide sagedus
                                 
                              
                                    Töötlemata veiseliha (sh söödav rups)
                                 
                                 
                                    Vähemalt 0,02 % tapetud loomade koguarvust
                                 
                              
                                    Töötlemata lamba- ja kitseliha (sh söödav rups)
                                 
                                 
                                    Vähemalt 0,004 % tapetud loomade koguarvust
                                 
                              
                                    Töötlemata sealiha (sh söödav rups)
                                 
                                 
                                    Vähemalt 0,003 % tapetud loomade koguarvust
                                 
                              
                                    Töötlemata hobuslaste liha (sh söödav rups)
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Töötlemata kodulinnuliha (sh söödav rups)
                                 
                                 
                                    Iga vaatlusaluse kodulinnukategooria (broilerid, prakeeritud munakanad, kalkunid, muud kodulinnud) puhul vähemalt üks proov aastatoodangu iga 3 000  tonni (tapakaal) kohta
                                 
                              
                                    Muude tehistingimustes peetavate maismaaloomade töötlemata liha (*1) (sh söödav rups)
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Lehma toorpiim
                                 
                                 
                                    Vähemalt üks proov piima aastatoodangu iga 110 000  tonni kohta
                                 
                              
                                    Lamba- ja kitse toorpiim
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Värsked kanamunad ja muud munad
                                 
                                 
                                    Vähemalt üks proov munade aastatoodangu iga 3 700  tonni kohta
                                 
                              
                                    Mesi
                                 
                                 
                                    Vähemalt üks proov mee aastatoodangu iga 1 300  tonni kohta
                                 
                              
                                    Töötlemata kalandustooted (*2) (v.a koorikloomad)
                                 
                                 
                                    Vähemalt üks proov vesiviljeluse aastatoodangu 700 tonni kohta esimese 60 000  toodetud tonni puhul, siis üks proov iga järgmise 2 000  tonni kohta
                                    Loodusest püütud kalandustoodetelt võetavate proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Koorikloomad ja karbid
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Maismaa- ja mereloomade rasv ja -õli
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                                    Töödeldud loomsed saadused (*3)
                                    
                                 
                                 
                                    Proovide arvu määrab kindlaks iga liikmesriik tootmismahu ja tuvastatud probleemide põhjal.
                                 
                              
                  
                        b)
                     
                     
                        Liikmesriigid kontrollivad igal aastal metallide esinemist iga käesoleva lisa tabelis nimetatud kaubagrupi puhul vähemalt 10 %-s proovides, välja arvatud kaubagrupid „koorikloomad ja karbid“, „maismaa- ja mereloomade rasv ja -õli“ ja „töödeldud loomsed saadused“.
                     
                  
                        c)
                     
                     
                        Liikmesriigid kontrollivad igal aastal mükotoksiinide esinemist vähemalt 10 %-s proovides, mis on võetud käesoleva lisa tabelis nimetatud kaubagruppide „lehma toorpiim“ ja „lamba- ja kitse toorpiim“ puhul.
                     
                  
                        d)
                     
                     
                        Kaubagruppide „töötlemata veiseliha (sh söödav rups)“ ja „töötlemata lamba- ja kitseliha (sh söödav rups)“ puhul võtavad liikmesriigid proove kõigilt loomaliikidelt, võttes arvesse nende suhtelist tootmismahtu.
                     
                  
                        e)
                     
                     
                        Kaubagrupi „töötlemata kodulinnuliha (sh söödav rups)“ puhul võtavad liikmesriigid proove kõigilt kodulinnuliikidelt, võttes arvesse nende suhtelist tootmismahtu.
                     
                  
                        f)
                     
                     
                        Kalandustoodetelt ja karpidelt võetavate proovide arvu kindlaks määramisel võtavad liikmesriigid arvesse ka geograafilisi aspekte, lossimis-/tootmismahtusid ja konkreetseid saastumisvõimalusi aladel, kus toodang on püütud.
                     
                  
                        g)
                     
                     
                        Kontrollide tegemise miinimumsageduse kindlaks määramisel kasutavad liikmesriigid uusimaid kättesaadavaid tootmisandmeid eelmise või äärmisel juhul sellele eelneva aasta kohta; andmeid tuleb vajaduse korral kohandada, et kajastada tootmise arengusuundumusi pärast seda, kui asjaomased andmed avaldati.
                     
                  
                        h)
                     
                     
                        Kui käesoleva lisa kohaselt arvutatud kontrollisagedus näeks ette vähem kui viie proovi võtmist aastas, võib proove võtta ühe korra kahe aasta jooksul.
                     
                  
                        i)
                     
                     
                        Kui aga kolme aasta jooksul ei ole toodang saavutanud taset, mille puhul tuleks teha vähemalt üks proov, peaksid liikmesriigid juhul, kui asjaomast toodet toodetakse liikmesriigi territooriumil, kaaluma vähemalt kahe proovi tegemist kolme aasta jooksul.
                     
                  
                        j)
                     
                     
                        Muude kontrollikavade raames saasteainete (nt farmakoloogilised toimeained ja nende jäägid, pestitsiidide jäägid) analüüsimiseks võetud proove võib kasutada ka saasteainete kontrollimiseks, seda juhul, kui saasteainete kontrollimist käsitlevad nõuded on täidetud.
                     
                  2.   Mitteloomne toit (1)
            
            Liikmesriigid võtavad vastavalt oma riigi rahvaarvule 100–2 000 proovi aastas. Kui ohutuse seisukohast on vaja, võetakse rohkem proove, et tagada kontrollide tõhusus.
            Proovide võtmine peab olema representatiivne eri saasteainete osas, mis võivad esineda liikmesriigi turul olevates eri toodetes, kusjuures arvesse tuleb võtta eri piirkondadest pärit toodete erinevaid saastumise võimalusi ning toidukäitlejate arvu ja toodangu suurust.
            
               (*1)  Muud tehistingimustes peetavad maismaaloomad nagu on määratletud määruse (EÜ) nr 396/2005 I lisa A osa kandes 1017000.
            
               (*2)  Kalandustooted nagu on määratletud määruses (EÜ) nr 853/2004.
            
               (*3)  Töödeldud tooted nagu on määratletud määruses (EÜ) nr 852/2004.
            
               (1)  Käesoleva määruse kohaldamisel kohaldatakse mitteloomse toidu suhtes kohaldatavaid kriteeriume ka liittoodete suhtes.
         
      
      
         
            II LISA
            Liidu turule saabuva loomse toidu kontrolli kavaga ettenähtud kontrollide miinimumsagedus liikmesriigi kohta
            Liikmesriigid näevad ette kontrollide miinimumsageduse alljärgneva tabeli kohaselt.
            Määruse (EL) 2017/625 artikli 47 lõike 1 punkti d (rangemad kontrollid) ja artikli 47 lõike 1 punkti e (kaitsemeetmed) alusel tehtud kontrolle ei arvestata käesoleva lisa kohase kontrollimise miinimumsageduse saavutamisel.
            Kontrolle, mida tehakse kehtestatud erakorraliste meetmete raames, ning määruse (EÜ) nr 178/2002 artikli 53 ja määruse (EL) 2017/625 artikli 65 lõike 4 alusel tehtud rangemaid ametlikke kontrolle ei arvestata käesoleva lisa kohase kontrollimise miinimumsageduse saavutamisel.
            Kui kontrollitakse toidukaupa, mis on pärit määruse (EL) 2019/2129 II lisas loetletud kolmandatest riikidest, kellega liit on sõlminud füüsilise kontrolli samaväärsuskokkulepped, ei lähe need kontrollid arvesse käesoleva lisa kohase kontrollimise miinimumsageduse saavutamisel.
            Kalandustoodete kontrollide puhul, mida tehakse määruse (EL) 2019/627 artikli 68 kohaselt, võtvad liikmesriigid arvesse geograafilisi aspekte, lossimis-/tootmismahtusid ja konkreetseid saastumisvõimalusi aladel, kus toodang on püütud.
            
                         
                     
                     
                        Kontrollide sagedus
                     
                  
                        Veiseliha (sh lihatükid, hakkliha, mehaaniliselt eraldatud liha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Lamba- ja kitseliha (sh lihatükid, hakkliha, mehaaniliselt eraldatud liha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Sealiha (sh lihatükid, hakkliha, mehaaniliselt eraldatud liha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Hobuslaste liha (sh lihatükid, hakkliha, mehaaniliselt eraldatud liha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Kodulinnuliha (sh lihatükid, hakkliha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Muude tehistingimustes peetavate maismaaloomade liha (*1) (sh lihatükid, hakkliha, söödav rups, lihavalmistised ja -tooted)
                     
                     
                        Vähemalt 1 % imporditud saadetistest
                     
                  
                        Piim (sh kõikide piimaloomade liikide toorpiim, piimatooted, ternespiim ja ternespiimatooted)
                     
                     
                        Vähemalt 1 % imporditud saadetistest
                     
                  
                        Munad (sh kõikide linnuliikide munad ja munatooted)
                     
                     
                        Vähemalt 1 % imporditud saadetistest
                     
                  
                        Mesi (sh mesi ja muud mesindustooted)
                     
                     
                        Vähemalt 1 % imporditud saadetistest
                     
                  
                        Töötlemata kalandustooted (*2) (v.a koorikloomad)
                     
                     
                        Vähemalt 1 % imporditud saadetistest
                     
                  
                        Koorikloomad ja karbid (sh nende lihaskude ja sellest saadud tooted)
                     
                     
                        Vähemalt 1 % imporditud saadetistest
                     
                  
                        Maismaa- ja mereloomade töötlemata rasv ja -õli  (*3)
                        
                     
                     
                        Vähemalt 1 % imporditud saadetistest
                     
                  Lisasätted:
            
                        1.
                     
                     
                        Kontrollid, mida tehakse loomsest toidust saadud töödeldud toiduainetele, näiteks želatiinile ja kollageenile, määrab imporditud saadetiste arvu ja tuvastatud probleemide põhjal kindlaks liikmesriik.
                     
                  
                        2.
                     
                     
                        Käesolevas lisas loetletud minimaalsete kontrollisageduste kindlaks määramisel kasutavad liikmesriigid uusimaid andmeid selle kohta, kui palju nende piiripunktide kaudu asjaomaste toodete saadetisi nende riiki on saabunud eelmise või äärmisel juhul sellele eelneva aasta jooksul.
                     
                  
                        3.
                     
                     
                        Kui liitu saabuva ja liidu turule lastava toidu saadetiste arv on väiksem, kui ühe proovi võtmiseks on ette nähtud, võib liikmesriik võtta proove ühe korra kahe või kolme aasta jooksul. Kui kolme aasta jooksul on liitu imporditavate saadetiste arv väiksem, kui ühe proovi võtmiseks on ette nähtud, peab liikmesriik võtma vähemalt ühe proovi kolme aasta jooksul.
                     
                  
                        4.
                     
                     
                        Muude kontrollikavade raames saasteainete (nt farmakoloogilised toimeained ja nende jäägid, pestitsiidide jäägid jne) analüüsimiseks võetud proove võib kasutada ka saasteainete kontrollimiseks, seda juhul, kui saasteainete kontrollimist käsitlevad nõuded on täidetud.
                     
                  
               (*1)  Muud tehistingimustes peetavad maismaaloomad nagu on määratletud määruse (EÜ) nr 396/2005 I lisa A osa kandes 1017000.
            
               (*2)  Kalandustooted nagu on määratletud määruses (EÜ) nr 853/2004.
            
               (*3)  Töödeldud tooted nagu on määratletud määruses (EÜ) nr 852/2004.